**Tu ştii**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Spiridon Vangheli

Tu ştii

Că un cântec frumos

Pentru copii

Poate salva în viitor

O Patrie.

Tu ştii că un copil

Nu merge nicicând

Degeaba pe drum:

Sau l-au trimis

Părinţii cu treabă,

Sau îl aşteaptă

Un zeu undeva.

Tu ştii

Ceea ce oamenii vârstnici

N-au ştiut niciodată.

\* \* \*

Lui Vasile Vatamanu

Cine îţi azvârle o piatră,

Aruncă-i o pâine.

Doamne, până şi

Proverbele ne mint.

Copii hămesiţi,

Le spânzură inima

De foame.

Cum să-i hrăneşti cu pietre?!

Rupe în două piatra

Şi arunc-o şi tu

Una în stânga

Alta în dreapta.